PROJEKT „SAČUVAJMO SJEĆANJA NA RATNO DJETINJSTVO“
Prijedlog za školski kurikulum • nastavna godina 2026./2027.
	Element školskog kurikuluma
	Sadržaj

	Naziv aktivnosti/projekta
	Sačuvajmo sjećanja na ratno djetinjstvo

	Nositelj projekta
	Udruga Ratno djetinjstvo

	Voditelj/i u školi
	Ime i prezime učitelja/nastavnika: ______________________________

	Suradnici
	Učitelji/nastavnici drugih predmeta, stručni suradnici, školski knjižničar i drugi suradnici, ovisno o odabranoj temi projekta

	Ciljna skupina
	Učenici osnovnih i srednjih škola

	Razred/i
	______________________________

	Vrijeme provedbe
	Nastavna godina 2026./2027.

	Tema projekta
	· Njihovo djetinjstvo nije smjelo završiti – djeca stradala u Domovinskom ratu 
· Kad su naši roditelji bili djeca – priče ratnog djetinjstva 
· Naša škola u ratnim godinama 
· Druga tema: ______________________________

	Cilj projekta
	· upoznati učenike s iskustvima djece tijekom Domovinskog rata te ih potaknuti na istraživanje lokalne povijesti, osobnih svjedočanstava i povijesnih izvora
· razvijati kulturu sjećanja, empatiju i odgovoran odnos prema prošlosti 
· pridonijeti očuvanju sjećanja na djecu čije je odrastanje obilježio Domovinski rat.

	Odgojno-obrazovni ciljevi
	· razvijati sposobnost istraživanja i kritičkog vrednovanja povijesnih izvora
· upoznati iskustva djece u Domovinskom ratu
· razvijati istraživačke, komunikacijske, digitalne i prezentacijske vještine
· poticati interes za lokalnu i zavičajnu povijest
· razvijati empatiju, odgovornost i poštovanje prema žrtvama i njihovim obiteljima
· poticati suradničko i interdisciplinarno učenje.

	Namjena projekta
	Projekt je namijenjen učenicima koji će uz vodstvo mentora istraživati odabranu temu povezanu s ratnim djetinjstvom. Poseban naglasak stavlja se na aktivnu ulogu učenika, rad s izvorima, istraživanje lokalne povijesti i primjereno predstavljanje rezultata istraživanja.

	Način realizacije
	Upoznavanje učenika s temom; odabir istraživačkog pitanja; podjela zadataka; prikupljanje i proučavanje povijesnih izvora; istraživanje školske i lokalne povijesti; razgovori sa svjedocima i drugim relevantnim osobama; analiza i obrada prikupljenih podataka; izrada završnog proizvoda; predstavljanje rezultata projekta.

	Moguće aktivnosti učenika
	Istraživanje literature, arhivske i novinske građe, školskih spomenica i drugih izvora; analiza fotografija, pisama, dokumenata i osobnih zapisa; provođenje i snimanje intervjua; terensko istraživanje; izrada tekstova, prezentacija, izložbi, videopriloga, kratkih dokumentarnih filmova, podcasta, reportaža, fotografskih priča i drugih učeničkih radova.

	Etička načela provedbe
	Tijekom provedbe projekta vodit će se računa o dostojanstvu djece i njihovih obitelji te će se s poštovanjem pristupati osobnim pričama, stradanju i drugim osjetljivim iskustvima. Posebna pozornost posvetit će se primjerenosti sadržaja dobi učenika, zaštiti privatnosti te pribavljanju potrebnih suglasnosti za korištenje osobnih svjedočanstava, fotografija i drugih materijala. Izbjegavat će se senzacionalističko prikazivanje ratnih stradanja.

	Međupredmetna povezanost
	Projekt omogućuje povezivanje Povijesti, Hrvatskoga jezika, Geografije, Informatike, Likovne i Glazbene kulture/umjetnosti, Vjeronauka i drugih nastavnih predmeta te rad školskih knjižničara i stručnih suradnika.

	Međupredmetne teme
	Osobni i socijalni razvoj; Građanski odgoj i obrazovanje; Učiti kako učiti; Uporaba informacijske i komunikacijske tehnologije.

	Očekivani rezultati
	Učenici će istražiti odabranu temu i predstaviti rezultate svojega rada; razviti sposobnost rada s različitim vrstama povijesnih izvora; bolje razumjeti dječju perspektivu Domovinskog rata; razvijati svijest o važnosti očuvanja sjećanja te odgovornog i dostojanstvenog odnosa prema ratnim stradanjima.

	Završni proizvod projekta
	Prema izboru škole i učenika: istraživački rad, izložba, videopriča, kratki dokumentarni film, podcast, intervju, reportaža, fotografska priča, prezentacija, publikacija, scenski prikaz ili drugi oblik predstavljanja rezultata.

	Način predstavljanja rezultata
	Predstavljanje u školi i/ili lokalnoj zajednici te dostavljanje rezultata Udruzi Ratno djetinjstvo. Udruga će pristigle projekte i primjere dobre prakse predstavljati putem svojih komunikacijskih kanala.

	Vrednovanje
	Praćenje aktivnosti i angažmana učenika; samovrednovanje i vršnjačko vrednovanje; vrednovanje istraživačkog procesa i završnog proizvoda; predstavljanje rezultata projekta.

	Potrebni resursi
	Ovise o odabranoj temi i načinu realizacije: računala, fotoaparati/mobiteli, oprema za snimanje, literatura, arhivska građa, materijal za izložbu i dr.

	Troškovnik
	Projekt je moguće provesti bez posebnih troškova ili prema mogućnostima i planu pojedine škole.

